ไทย-ออสเตรีย ลงนามจัดตั้งคณะทํางานร่วมด้านความร่วมมือทางการค้า ขับเคลื่อนเศรษฐกิจ 10 สาขา
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยผลการหารือกับนายมาร์ทิน ค็อคเค่อร์ รัฐมนตรีว่าการกระทรวงแรงงานและเศรษฐกิจของออสเตรีย วานนี้ (14 พ.ย.65) ว่า ได้มีการลงนามบันทึกความเข้าใจว่าด้วยการจัดตั้งคณะทํางานร่วมด้านความร่วมมือทางการค้าและเศรษฐกิจระหว่างไทย-ออสเตรีย ใน 10 สาขา ได้แก่ อุตสาหกรรมยานยนต์ บริการด้านการบริหารจัดการในอุตสาหกรรมท่องเที่ยว การเกษตรอินทรีย์ เศรษฐกิจหมุนเวียน เมืองอัจฉริยะ วิสาหกิจขนาดกลางขนาดย่อมและรายย่อย สตาร์ทอัพ การพัฒนากำลังคน อุตสาหกรรมเครื่องจักรกล หุ่นยนต์และระบบอัตโนมัติและเทคโนโลยีสิ่งทอ ซึ่งนับเป็นครั้งแรกในประวัติศาสตร์ ความสัมพันธ์ทางการฑูตระหว่างไทยกับออสเตรีย ที่มีมาถึง 153 ปีแล้ว แต่ด้านการค้าและเศรษฐกิจที่เป็นรูปธรรมยังไม่เกิดขึ้น ทั้งนี้ ได้หารือก่อนลงนามความร่วมมือใน 3 ประเด็น โดยขอให้ออสเตรียช่วยสนับสนุนประเทศไทยในการเสนอตัวเป็นเจ้าภาพจัดงาน Specialize Expo 2028 ที่จังหวัดภูเก็ตและช่วยสนับสนุน FTA ระหว่างไทยกับอียู พร้อมเชิญชวนนักลงทุนจากออสเตรียมาลงทุนในประเทศไทยมากขึ้น โดยเฉพาะชิ้นส่วนยานยนต์และยานยนต์ไฟฟ้าอีวี รวมทั้งเชิญเข้าร่วมงานการแสดงสินค้าสำคัญของไทยที่จะจัดขึ้นในปีหน้าด้วย ขณะที่ ออสเตรียสนใจมาลงทุนในประเทศไทยเพิ่มขึ้น ซึ่งปัจจุบันนี้ออสเตรียลงทุนในประเทศไทยประมาณ 35,000 ล้านบาท ก่อให้เกิดการจ้างงานประมาณ 12,000 คน และสนใจการลงทุนด้านการผลิตอุปกรณ์ที่เกี่ยวข้องกับไอที นอกจากนั้นสนใจลงทุนเทคโนโลยีสิ่งแวดล้อม รวมทั้งการกำจัดขยะเพื่อนำไปสู่สิ่งแวดล้อมที่ยั่งยืน